Coba jelasin Serie B dari Frosinone Calcio dalam bahasa melayu dong

Pada musim berikutnya iaitu semasa musim 2005–06, Frosinone dibimbing oleh jurulatih Ivo Iaconi, yang telah menerima tawaran dari dua kelab Serie B, Fermana dan Pescara tetapi beliau lebih memilih kepada gialloblu.

Walaupun kehadiran bekas penyandang Scudetto, Napoli dalam saingan liga, Frosinone tampak sebagaia pencabar luar biasa. Mereka memulakan musim dengan baik apabila menang 4-1 ke atas Perugia. Frosinone meneruskan rentak cemerlangnya sepanjang liga dan akhirnya menjadi naib juara dan menjadi pasukan pilihan untuk memenangi pusingan play-off. Pasukan lawan pertama Frosinone ialah dari Tuscany, Sangiovannese yang menamatkan musim di tempat kelima. Kedua-dua perlawanan antara kedua-dua pasukan ini terikat seri tanpa jaringan dan memberikan laluan kepada Frosinone untuk mara ke perlawanan akhir mengikut kedudukan liga. Pada perlawanan akhir, sekali lagi mereka bertemu pasukan dari Tuscany, Grosseto. Perlawanan pertama terikat seri tanpa jaringan manakala perlawanan seterusnya kemenangan menjadi milik Frosinone apabila penjaga gol lawan membuat kesilapan yang mengundang padah, 1-0. Kelab ini kemudian mencatat kenaikan bersejarah pertama ke Serie B.

Untuk musim pertamanya di Serie B, kelab ini melakukan beberapa pembelian. Mereka memasukkan Massimo Margiotta, Francesco Lodi, Lucas Rimoldi dan Fabio Di Venanzio. Sementara itu, kerja-kerja penambahan kapasiti dilakukan dari 5,000 ke 10,000 tempat duduk.

Perlawanan pertama Frosinone di Serie B dengan tewas 1-0 di tempat lawan kepada Triestina. Sementara itu, mereka memperoleh kemenangan pertamanya ketika menentang Vicenza dan berkesudahan 2-1. Selain itu, kelab ini juga mencatat beberapa kemenangan antaranya menang 2–1 ke atas Bologna dan Lecce serta kemenangan dramatik 1-0 ke atas Bari selepas penjaga gol pasukan, Zappino berjaya menyelamatkan penalti. Pada 28 Oktober 2006, Frosinone bertemu kelab gergasi Itali, Juventus. Jaringan tunggal Alessandro Del Piero (Gol ke-200 untuk Juve) menentukan keputusan perlawanan berpihak kepada pasukannya. Musim ini diakhiri dengan seri bertemu Modena dan Frosinone menghuni tempat ke-13 liga dan berjaya mengelakkan zon penyingkiran.

The Canarini meningkatkan prestasinya di Serie B apabila menduduki tempat kesepuluh liga pada musim 2007–08. Namun, sehingga 21 Mei 2011, kelab ini disingkirkan dari Serie B ke Lega Pro Prima Divisione selepas menamatkan musim di tangga tercorot liga.

Dari divisyen ketiga ke Serie A

Pada 7 Jun 2014, Frosinone di bawah pengurusan ketua jurulatih Roberto Stellone telah membantu Frosinone untuk ke Serie B buat kali kedua dari Lega Pro Prima Divisione selepas menang pada pusingan play-off 1–1, 3–1 (agregat 4–2) menentang Lecce.

Pada musim 2014-15, Frosinone dengan segeranya berjaya merebut tempat ke Serie A. Mereka bergelut dengan pasukan Vicenza dan Bologna untuk merebut tempat teratas liga. Pada 16 Mei 2015, Frosinone memenangi kenaikan secara automatik selepas melakar kemenangan 3-1 ke atas Crotone di tempat sendiri selain enam mata berbanding penghuni tempat ketiga, Bologna dengan baki satu perlawanan. Mereka memastikan penampilan Serie A pertamanya buat musim 2015–16.

Frosinone membuat kempen Serie A dengan gaya sukar apabila tewas pada empat pertemuan dan mereka dihumban ke tangga tercorot liga. Pada perlawanan kelima menentang kelab gergasi Juventus yang berlangsung di Stadium Juventus, kelab ini mencatatkan perlawanan terpenting apabila berjaya menyamakan kedudukan pada lewat perlawanan bagi menentukan perlawanan berkesudahan terikat seri 1-1 menentang kelab Turin itu. Pada perlawanan berikutnya, Frosinone memperoleh kemenangan pertmanya di Serie A menentang Empoli 2–0 di Stadio Matusa. Frosinone kemudian terus mencatat tiga kemenangan berturut-turut masing-masing menentang Sampdoria dan Carpi 2–1.

Pada 8 Mei 2016, Frosinone disingkirkan semula ke Serie B selepas hanya beraksi di Serie A buat satu musim.